
1. PRATARMĖ
Atsižvelgus į Birštono savivaldybės Kontrolės ir audito tarnybai skirtą asignavimų planą  sudarėme Birštono savivaldybės Kontrolės ir audito tarnybos 2012-2014 metų strateginį veiklos planą.
Kontrolės ir audito tarnybos 2012–2014 metų strateginis veiklos planas parengtas vadovaujantis Vyriausybės 2002-06-06 nutarimu Nr. 827 patvirtinta Strateginio planavimo metodika. 

Kontrolės ir audito tarnybos 2012–2014 metų strateginį veiklos planą galime pavadinti audito strategija, nes auditas - pagrindinė Kontrolės ir audito tarnybos funkcija. Jame pateikiamos pagrindinės institucijos veiklos kryptys, atliekami darbai, laukiami institucijos veiklos rezultatai. Šis strateginis planas padės Kontrolės ir audito tarnybai, organizuoti strategijos įgyvendinimo stebėseną ir atlikti pažangos įvertinimą. 

Kontrolės ir audito tarnyba teikia paslaugas viešojo sektoriaus subjektams tam naudoja Birštono savivaldybės biudžeto lėšas ir yra atskaitinga Birštono savivaldybės tarybai. Jie yra suinteresuoti žinoti apie Kontrolės ir audito tarnybos veiklą ir jos pokyčius. Todėl mes siekiame viešumo ir skleidžiame pagrindinėms suinteresuotoms pusėms informaciją apie Kontrolės ir audito tarnybos vaidmenį viešajame sektoriuje. 

Tikime, kad šis strateginis veiklos planas sudarys tinkamas prielaidas teisingam veiklos organizavimui ir prisidės prie vienodo Kontrolės ir audito tarnybos veiklos tikslų ir prioritetų supratimo, kuris yra būtina sąlyga, kad institucija dirbtų sistemingai, rezultatyviai  ir veiksmingai.
2. APLINKOS, IŠTEKLIŲ IR SSGG ANALIZĖ

2. 1. APLINKOS ANALIZĖ

2.1.1. Politiniai veiksniai
Birštono savivaldybės Kontrolės ir audito tarnyba (toliau – Tarnyba) yra subjektas, prižiūrintis ar teisėtai, efektyviai, ekonomiškai ir rezultatyviai valdomas ir naudojamas Birštono savivaldybės (toliau – Savivaldybės) turtas bei patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.
Tarptautinėje Limos deklaracijoje ypatingas dėmesys skiriamas aukščiausiųjų audito institucijų nepriklausomumui. Kontrolės ir audito tarnybai  labai svarbu būti nepriklausomai finansiniu, teisiniu bei politiniu aspektu.
Kontrolės ir audito tarnybos audito išvados ir rekomendacijos turi būti pagrįstos objektyviu, politiškai nepriklausomu vertinimu, politikų nurodymai neturėtų daryti įtakos audito procesui.
Viešojo sektoriaus subjektai nuo 2010 m. sausio 1 d., tvarkydami savo buhalterinę apskaitą ir rengdami finansinių ataskaitų rinkinius, turi taikyti naujus viešojo sektoriaus apskaitos ir finansinės atskaitomybės standartus. Keičiant viešojo sektoriaus apskaitos principus, koreguojamas ir finansinio (teisėtumo) audito atlikimo procesas.
Kontrolės ir audito tarnyba yra Savivaldybės tarybai atskaitinga institucija. Kontrolės komiteto veikla turi įtakos Kontrolės ir audito tarnybos audito išvadų ir rekomendacijų įgyvendinimui, todėl yra svarbus aktyvus Kontrolieriaus tarybos bendradarbiavimas su Kontrolės komitetu ir pakankami komiteto įgaliojimai.
2.1.2. Ekonominiai veiksniai

                     Nors Kontrolės ir audito tarnyba nedaro tiesioginės įtakos ekonomikos plėtrai, tačiau augant ekonomikai didėja Savivaldybės piniginiai fondai ir kartu audito apimtys. Smunkant ekonomikai ir didėjant įtampai viešųjų finansų srityje, visada kyla prevencinių priemonių politinė ir ekonominė reikšmė. Prevencinis darbas krizės metu – ta sritis, kuriai finansavimo mažinimas būtų priešingas savivaldybės administravimo tokiu metu logikai.Ypatingai svarbu sėkmingai konkuruoti kvalifikuotų specialistų darbo rinkoje. Gali atsirasti sunkumų siekiant išlaikyti aukštos kvalifikacijos personalą. Sėkmingam išteklių valdymui (taip pat ir kvalifikacijos kėlimui) būtinas stabilus ir pakankamas finansavimas.

2.1.3. Socialiniai veiksniai
Visuomenės dalyvavimas diskutuojant dėl audito rezultatų potencialiai padidina institucijos teikiamą efektą.Esančios ekonominės sąlygos ypač didina visuomenės susidomėjimą savivaldybės auditų rezulatais, tikintis identifikuoti esamus sisteminius savivaldybės biudžeto lėšų naudojimo trūkumus ir sulaukti siūlymų, kaip efektyviau panaudoti mokesčių mokėtojų lėšas, ieškoti naujų ekonominių santykių reguliavimo būdų.
Besikeičianti aplinka, nauji iššūkiai ir siekiai skatina Savivaldybės kontrolės ir audito tarnybą nuolatos ieškoti artimesnio bendradarbiavimo su nevyriausybinėmis organizacijomis, mokslo ir kitomis įstaigomis, siekiant viešojo sektoriaus atskaitingumo, į rezultatus ir visuomenės poreikius orientuoto valdymo. Savivaldybės bendruomenės dalyvavimas dėl auditų rezultatų potencialiai padidina institucijos teikiamą efektą.
2.1.4. Technologiniai veiksniai
Kontrolės ir audito tarnybos informacinių technologijų plėtra yra sąlygojama ypač spartaus globalių informacinių technologijų vystymosi, kuomet nauji ir patrauklūs sprendimai per trumpą laiką tampa pasenę.
Audituojamų subjektų apskaitos sistemos jau tvarkomos kompiuterinėmis programinėmis priemonėmis. Kita auditui atlikti reikalinga informacija apie įstaigas, įmones, žemę ir nekilnojamąjį turtą, ir pan. kaupiama valstybės registruose elektroniniu būdu. Apskaitos automatizuotą tvarkymą realizuojančių kompiuterinių programinių priemonių įvairovė sudaro realų pagrindą naudoti kompiuterizuotas audito priemones.

2. 2. IŠTEKLIŲ ANALIZĖ

2.2.1. Teisinė bazė
Kontrolės ir audito tarnyba savo veikloje vadovaujasi Lietuvos Respublikos Konstitucija, Vietos savivaldos įstatymu, kitais įstatymais, audito reikalavimais,  kitais teisės aktais, Kontrolės  ir audito tarnybos nuostatais.
2.2.2. Organizacinė struktūra

Kontrolės ir audito tarnybai vadovauja Savivaldybės kontrolierius. Tarnyboje dirba vienas tarnautojas. 

2.2.3. Žmonių ištekliai
Svarbu darbuotojams sudaryti sąlygas tobulėti, siekti karjeros, mokytis. Motyvacija turi būti grindžiama visuomenės vertybėmis.
Kontrolės ir audito tarnyboje turi dirbti aukštąjį universitetinį išsilavinimą turintys darbuotojai. Keliami reikalavimai darbo patirčiai ekonomikos, teisės, vadybos ar audito srityse.

Vykdomas nuolatinis darbuotojų mokymas. 

2.2.4. Planavimo sistema
Siekiant įgyvendinti aukštus profesinius ir audito kokybės reikalavimus būtina profesionali institucijos vadyba, tolygi veiksmų seka, pagrįsta lėšomis ir laiko grafiku.
2.2.5. Vidaus kontrolės sistema
Siekiant efektyviai įgyvendinti institucijos misiją, strateginius tikslus bei kitus uždavinius Kontrolės ir audito tarnyboje diegiama rizikos valdymo bei vidaus kontrolės sistema.
2.2.6. Finansiniai ištekliai
Kontrolės ir audito tarnyba finansuojama iš savivaldybės biudžeto. Kontrolės ir audito tarnybos biudžeto asignavimų dydį nustato ir skiria Taryba.
2.2.7. Apskaitos tinkamumas
Kontrolės ir audito tarnybos finansinį, ūkinį, materialinį aptarnavimą, atlieka Savivaldybės administracija, neviršydama Kontrolės ir audito tarnybos išlaidų sąmatos.

2.2.8. Informacinės technologijos
Kontrolės ir audito tarnybos kompiuterinė ir programinė įranga, iš esmės atitinka šių dienų reikalavimus. Kontrolės ir audito tarnyba privalo dirbti pagal audito reikalavimus, o tai susiję su dideliu darbo dokumentų kiekiu ir jų kokybe.
2.2.9. Informacinės sistemos
Būtinas informacinės sistemos kūrimas, numatant galimybes automatizuoti audito darbo dokumentų rengimą ir valdymą, audito bei administracinių procesų stebėjimą, išteklių valdymą.

2. 3. SSGG ANALIZĖ
2.3.1. Stiprybės

  Įstatymų nuostatos įtvirtina Kontrolės ir audito tarnybos politinį ir finansinį nepriklausomumą, teisę gauti auditui atlikti reikalingą informaciją.

  Kontrolės ir audito tarnyba, siekdama savo veiklos viešumo ir skaidrumo, skelbia Tarnybos metinės veiklos ataskaitos santrauką vietinėje spaudoje ir per kitas visuomenės informavimo priemones, auditų ataskaitas ir išvadas skelbia internetiniame tinklalapyje;
  Kontrolės ir audito tarnybos personalas yra kvalifikuotas, o darbuotojų kaita  maža. 

  Kontrolės ir audito tarnyba aktyviai dalyvauja Savivaldybių kontrolierių asociacijos veikloje.
2.3.2. Silpnybės
  Nepakankamas Kontrolės ir audito tarnybos bendradarbiavimas su Taryba. 

  Nepakankamas visuomenės pasitikėjimas Kontrolės ir audito tarnyba. 

 Kontrolės ir audito tarnybos tarnautojų (auditorių) darbo praktikos trūkumas dirbant naujais darbo metodais. 
  Nepakankamai naudojami institucijos savianalizės metodai, rizikos valdymas. 

  Kvalifikuotų darbuotojų stoka. 

  Netolygi IT audito plėtra institucijoje. 

· Silpna darbuotojų motyvavimo sistema, sąlygota Valstybės tarnybos įstatymo.
· Nepakankamai efektyvus audito rekomendacijų įgyvendinimas.
2.3.3. Galimybės
  Savivaldybės tarybos Kontrolės komiteto buvimas  palengvina audito išvadų ir rekomendacijų įgyvendinimą. Taip pat gali parodyti visuomenei, kad savivaldybės auditas yra veiksmingas ir be teisėsauginių funkcijų bei sankcijų. 

  Didėjantis Tarybos, visuomenės ir žiniasklaidos dėmesys savivaldybės audito rezultatams skatina tobulinti audito kokybės užtikrinimo sistemą, gerina institucijos įvaizdį ir jos veiksmingumą. 

 Aktyvesnis tarptautinis ir tarprajoninis bendradarbiavimas, dalyvavimas seminaruose, ilgalaikiuose mokymuose ir stažuotėse užsienyje sudarytų geresnes sąlygas įgyti pažangios audito patirties. 

· Informacinių technologijų ir naujų audito priemonių diegimas ir naudojimas.

· Pasinaudojimas vidaus auditorių atliekamu darbu.

2.3.4. Grėsmės
  Daug audituojamų subjektų  apsunkina informacijos gavimą ir apdorojimą.
  Audituojami subjektai nevisiškai supranta Kontrolės ir audito tarnybos misiją, tikslus; vis dar bijo Savivaldybės kontrolierių, nemano, kad Kontrolės ir audito tarnyba galės jiems padėti. 

  Plečiami teisiniai įgalinimai bei reikalavimai Kontrolės ir audito tarnybai gali būti neadekvatūs jų finansiniams ir žmonių ištekliams. 

· Per dideli visuomenės ir politikų lūkesčiai.
3. INSTITUCIJOS MISIJA, VIZIJA, VERTYBĖS IR UŽDAVINIAI
3. 1. Misija

Padėti savivaldybei išmintingai valdyti ir naudoti turtą, lėšas ir kitus išteklius.
3. 2. Vizija
Padėti Tarybai vykdyti kontrolę ir skatinti aukščiausių finansų valdymo standartų įgyvendinimą savivaldos sektoriuje bei efektyvų viešųjų paslaugų teikimą visuomenei.
                                          2. 3. Vertybės            
                       Profesinis tobulėjimas, nešališkumas,  sąžiningumas , objektyvumas, nepriklausomumas, komandinis darbas, atsakomybė.
                                                            3.4. Uždaviniai
Savivaldybės kontrolės ir audito tarnyba, siekdama atlikti kontrolės ir audito institucijos misiją ir įgyvendinti Vietos savivaldos įstatyme numatytus tikslus, kelia sau tokius uždavinius:

- atlikti Tarnybos veiklos plane numatytus finansinius ir veiklos auditus pagal Valstybinio audito reikalavimus;

-  vykdyti Savivaldybės turto apskaitos, valdymo, naudojimo ir disponavimo juo kontrolę;

- įvertinti Savivaldybės viešojo administravimo subjektų administracinės veiklos kokybę bei efektyvumą, vidaus kontrolės ir vidaus audito sistemos patikimumą ir teikti rekomendacijas jai gerinti;

- vykdyti prevencines priemones, kad būtų ištaisyti ir nepasikartotų auditų metu nustatyti teisės aktų pažeidimai;

- priimti sprendimus dėl gyventojų prašymų bei skundų nagrinėjimo Viešojo administravimo įstatymo nustatyta tvarka.

4. INSTITUCIJOS STRATEGINIAI TIKSLAI
4. 1.  Stiprinti Tarybos vykdomą savivaldybės biudžeto kontrolę
LR Vietos savivaldos įstatyme numatyta, kad Tarnyba prižiūri, kaip vykdomas savivaldybės biudžetas. Viena iš efektyvios kontrolės priemonių yra Kontrolės ir audito tarnybos auditinė veikla. Savo ruožtu, Kontrolės ir audito tarnybos veiksmingumas gali būti žymiai padidintas, jei Taryba ir Kontrolės komitetas išklausytų ir aptartų Kontrolės ir audito tarnybos svarbiausius auditų rezultatus ir susitelkę kartu imtųsi ar paskatintų kitus imtis reikiamų veiksmų, siekiant pašalinti auditų metu nustatytus veiklos trūkumus.
Siekdama šio strateginio tikslo, Kontrolės ir audito tarnyba aktyviai bendradarbiauja su Taryba. Kontrolės komitetui teikiama informacija apie atliktų auditų rezultatus. 
Kontrolės ir audito tarnyba siekia palengvinti Tarybos darbą tvirtinant savivaldybės biudžeto vykdymo ataskaitų rinkinius. 
4. 2.  Skatinti pažangių finansų valdymo ir kontrolės sistemų diegimą viešajame sektoriuje
Pradėjus taikyti tarptautiniu mastu priimtus audito standartus bei geriausią praktiką, pasikeitė pagrindinis Kontrolės ir audito tarnybos veiklos tikslas. Dabar audito užduotis – ne tik ieškoti klaidų bei pažeidimų, bet ir padėti gerinti savivaldos sektoriaus skaidrumą ir atskaitingumą, racionalų finansų valdymą ir patikimą kontrolę.
Vienas iš apskaitos, skaidrumo ir atskaitingumo gerinimo būdų – vidaus kontrolės stiprinimas. Atlikdami finansinį auditą, mes vertiname audituojamų subjektų vidaus kontrolės procedūras – ar jos yra pakankamos ir veiksmingos. Savivaldybės institucijai, įstaigai skirtų savivaldybės biudžeto asignavimų panaudojimo teisėtumas ir efektyvumas priklauso nuo to, ar vidaus kontrolės procedūros leidžia fiksuoti padarytas klaidas ir laiku jas ištaisyti. Tose institucijose, kuriose vidaus kontrolė veikia efektyviai, žymiai sumažėja atliekamo audito apimtis. Taigi nauda savivaldybei akivaizdi – užtikrinamas taupus ir teisėtas savivaldybės biudžeto lėšų naudojimas.

4. 3.  Skatinti į rezultatus orientuotą valdymą viešojo administravimo subjektuose
Lietuvoje nuo 2000 metų įgyvendinamas programinis biudžetas, asignavimų valdytojai skatinami veiklą orientuoti į rezultatus. Patobulinta strateginio planavimo metodika bei kiti teisės aktai, susiję su į rezultatus orientuotu valdymu. Į rezultatus orientuoto valdymo skatinimas viešajame sektoriuje yra glaudžiai susijęs su vidaus kontrolės sistemų stiprinimu, rezultatyvesniu lėšų panaudojimu viešajame sektoriuje.
Šiuo metu į rezultatus orientuotas valdymas dar sunkiai įgyvendinamas Savivaldybės viešajame sektoriuje. Ne visos institucijos bei įstaigos tinkamai nustato programų tikslus, kurie turėtų atspindėti siekiamą poveikį visuomenei, uždavinius, kurie parodytų institucijų bei įstaigų teikiamas paslaugas. Vertinimo kriterijų sistema bei ją palaikanti valdymo informacijos sistema, leidžiančios visapusiškai įvertinti viešojo administravimo subjektų veiklą, taip pat nėra pakankamai išvystytos. Asignavimų valdytojų atskaitomybė už veiklos rezultatus dažnai yra nepakankama ar nepatikima.
Nuo 2004 metų Kontrolės ir audito tarnyba atlieka veiklos auditus, kuriais siekiama audituojamiems subjektams pateikti rekomendacijas, leidžiančias pasiekti, kad savivaldybės turtas būtų naudojamas taupiai, efektyviai ir rezultatyviai. Todėl artimiausiais metais didelis dėmesys bus skiriamas į rezultatus orientuotam valdymui viešojo administravimo subjektuose tobulinti.
5. BENDRAS INSTITUCIJOS LĖŠŲ POREIKIS IR NUMATOMI FINANSAVIMO ŠALTINIAI
(tūkst. Lt)
	Ekonominės klasifikacijos grupės 
	Asignavimai 2011-iesiems metams 
	Paraiška biudžetiniams 2012-iesiems metams 
	Projektas 2013-iesiems metams 
	Projektas 2014-iesiems metams 

	
	
	bazinis biudžetas 
	pakeitimai/naujas 
	iš viso 
	
	

	1. Iš viso išlaidų 
	67,73
	67,73
	+2,17
	69,90
	72,00
	72,00

	iš jų darbo užmokesčiui ir soc. draudimui
	67,10
	67,10
	+2,32
	69,42
	71,60
	71,60

	materialiojo ir nematerialiojo turto įsigijimo išlaidos 
	0
	0
	0
	0
	0
	0

	2. Finansavimas 
	67,73
	67,73
	+2,17
	69,90
	72,00
	72,00

	Birštono savivaldybės biudžetas 
	67,73
	67,10
	+2,17
	69,90
	72,00
	72,00


6. IŠORĖS AUDITO SAVIVALDYBĖJE PROGRAMA

Pagrindiniai rodikliai
	Įstaigos 
	Teikiama programų 
	Etatai (skaičius vienetais) 

	1 
	1
	1



PROGRAMOS APRAŠYMAS

	Biudžetiniai metai 
	2012-ieji 

	Asignavimų valdytojas 
	Birštono savivaldybės kontrolės ir audito tarnyba 
	Kodas 
	188644330 


	Programos kodas 
	S. B., 9 programa, funkcinės klasifikacijos kodas 1.1.1.4.


	Programos parengimo argumentai 


Atsižvelgiant į Lietuvos finansų kontrolės sistemą, Kontrolės ir audito tarnyba yra subjektas, prižiūrintis ar teisėtai, efektyviai, ekonomiškai ir rezultatyviai valdomas ir naudojamas Savivaldybės turtas, kaip vykdomas Savivaldybės biudžetas. Kontrolės ir audito tarnyba atlieka auditą pagal audito reikalavimus, kurie parengti atsižvelgiant į tarptautinius INTOSAI standartus bei Nacionalinius audito standartus, kurių laikosi daugelio šalių aukščiausiosios audito institucijos.

	Programos aprašymas 


Kontrolės ir audito tarnyboje sudaryta išorės audito savivaldos sektoriuje programa, atspindinti pagrindinę Kontrolės ir audito tarnybos veiklą – savivaldybės biudžeto auditą. Programa turi tris į išorę orientuotus tikslus, susijusius su kontrolės stiprinimu, taip pat su veiklos ir finansiniu auditu, atliekamu daugelio pasaulio šalių aukščiausiųjų audito institucijų.

	Kodas 
	Programos tikslo pavadinimas 

	01 
	Padėti Tarybai vykdyti efektyvią savivaldybės biudžeto kontrolę 


Kontrolės ir audito tarnyba teikia Tarybai išvadas dėl savivaldybės biudžeto įvykdymo apyskaitos, ataskaitos apie savivaldybei nuosavybės teise priklausantį turtą bei patikėjimo teise valdomą valstybės turtą.
  sukurti efektyvią savivaldybės biudžeto ir finansų sistemą ir teikti informaciją Tarybai, mokesčių mokėtojams ir kitiems vartotojams;

  skatinti viešojo sektoriaus atskaitomybę piliečiams;

  skatinti pateikiamos informacijos apie savivaldybės biudžeto asignavimų panaudojimą viešumą bei skaidrumą.
	02 
	Skatinti, kad viešojo administravimo subjektai teiktų tikrą ir teisingą finansinę atskaitomybę 


Išorės finansinį auditą Kontrolės ir audito tarnyba atlieka pagal  audito reikalavimus, kurie parengti vadovaujantis  Tarptautinės aukščiausiųjų audito institucijų organizacijos (INTOSAI) parengtais audito standartais ir Nacionaliniais audito standartais.
Vertindami finansines ataskaitas, auditoriai tiria apskaitos dokumentus, sandorius ir statistiniais bei nestatistiniais atrankos metodais bei rizikos vertinimo metodais pasirinktas ūkines operacijas. Taigi auditoriai tikrina ne atskirus, atsitiktinai pasirinktus audituojamo subjekto veiklos aspektus, o surenka įrodymus, leidžiančius pareikšti pagrįstą nuomonę apie tai, ar finansinė atskaitomybė parodo tikrą bei teisingą įstaigos finansinę būklę ir ar audituojamo subjekto ūkinės operacijos buvo vykdomos laikantis Lietuvos Respublikos įstatymų ir kitų teisės aktų.
Savivaldybės kontrolierius, atlikęs audituojamo subjekto veiklos rizikos vertinimą ir nustatęs padidintos rizikos sritis, informuoja apie jas subjekto vadovybę ir sudaro visas sąlygas imtis priemonių nustatytai rizikai valdyti bei ištaisyti esamas klaidas iki finansinės atskaitomybės pateikimo.

	Didinti viešojo sektoriaus efektyvumą 


Veiklos audito metu nustatoma, ar audituojamas subjektas, vykdydamas savo pareigas, ekonomiškai, rezultatyviai ir efektyviai naudoja išteklius.
Veiklos auditas apima:

  veiklos ekonomiškumo (taupumo) vertinimą, lyginant su viešojo administravimo principais ir geriausia administravimo praktika;

  finansinių, žmonių ir kitų išteklių panaudojimo efektyvumo auditą, įskaitant ir informacinių sistemų, veiklos vertinimo kriterijų (rodiklių) ir stebėsenos atlikimo nagrinėjimą, taip pat audituojamo subjekto atliktų veiksmų šalinant audito metu nustatytus trūkumus tyrimą ir kita, ką auditorius mano esant svarbu ir reikšminga siekiant padidinti audituojamų subjektų veiklos efektyvumą;

  rezultatyvumo (veiksmingumo) auditą, susijusį su audituojamų subjektų, jų vykdomų programų tikslų pasiekimo įvertinimu. Atliekant rezultatyvumo auditą paprastai vertinamas audituojamo subjekto pasiektas efektas, t. y. kokį poveikį visuomenei, mokesčių mokėtojams ar kitoms suinteresuotoms šalims padarė audituojamo subjekto veikla. Tokio audito metu taip pat gali būti nagrinėjama, kaip audituojamas subjektas stebi, analizuoja ir vertina, kokį poveikį išorei (už audituojamo subjekto ribų) padarė jo veikla.
Kadangi veiklos auditas apima visas biudžetines įstaigas, jis negali kas metai būti atliekamas visuose šiuose subjektuose. 

